Läti jalgpallimeeskond kaotas täna võõrsil peetud sõpruskohtumises üllatuslikult Gibraltarile 0:1.
Gibraltari võiduvärava lõi 88. minutil Liam Walker karistuslöögist. Lätlastel oli selles olukorras ka kõvasti ebaõnne, sest pall võttis müürist rikošeti. Gibraltari kangelaseks tõusnud Walker mängib klubijalgpalli Inglismaa tugevuselt neljandas liigas Notts County eest.
12 eelmist kohtumist kaotanud Gibraltar sai alles teise ametliku võidu. Eelmine pärines 2014. aasta suvest Malta üle samuti tulemusega 1:0. Üldse on Gibraltar alates 2013. aastast, mil Rahvusvaheline Jalgpalliliit lubas neil iseseisva koondisena mängima hakata, pidanud 30 ametlikku mängu, millest on kaotatud 25.
Gibraltar kuulus 2018. aasta MMi valiksarjas ühte alagruppi ka Eestiga ning kaotas meie koondisele mõlemad mängud - vastavalt 0:4 ja 0:6.